महीना गुजरा, स्टेशन मास्टर-जूनियर इंजीनियर समेत पूरा स्टेशन स्टाफ हिरासत में
Balasore (Odisha) Coromandel Express Train Accident (Ground Report)  बहनगा से तकरीबन 10 किमी दूर सोरो कस्बा है। जूनियर इंजीनियर आमिर खान यहीं किराए के मकान में बीवी और दो बच्चों के साथ रहते थे।
कोरोमंडल एक्सप्रेस, चेन्नई से हावड़ा, ट्रेन नंबर-12842। ये वही ट्रेन है, जो 2 जून 2023 की शाम करीब 6:50 बजे मालगाड़ी से टकरा गई थी। 292 लोग मारे गए। इनमें 52 की पहचान अब तक नहीं हो पाई। 1200 से ज्यादा घायल हुए।
हादसे के पीछे कोई साजिश तो नहीं, CBI इसकी जांच कर रही है। बहनगा बाजार रेलवे स्टेशन का पूरा स्टाफ उसकी कस्टडी में है। CBI ने हादसे की जांच 10 जून को अपने हाथ में ली थी, पर जांच में क्या मिला, अब तक सामने नहीं आया।
बीते 19 साल में दुनिया के सबसे बड़े रेल हादसे को पीछे छोड़ कोरोमंडल एक्सप्रेस फिर पटरी पर दौड़ रही है। जो स्टाफ बच गया, वो फिर ड्यूटी पर लौट आया। डिब्बे फिर सवारियों से भरे पड़े हैं। हादसे के एक महीने बाद इस ट्रेन के सफर में क्या बदला, ये जानने के लिए हम ट्रेन की जनरल बोगी में बालासोर से भुवनेश्वर तक गए।
इस सफर के बारे में तो बताएंगे, पहले जान लीजिए हादसे के बाद एक महीने में क्या-क्या हुआ और आगे क्या होने वाला है-
हादसे वाली जगह RPF तैनात, बिना वजह क्रॉसिंग पार नहीं कर सकते
ये हादसा खडगपुर-भद्रक सेक्शन में आने वाले बहनगा रेलवे स्टेशन के पास हुआ था। ये जगह बालासोर से करीब 25 किमी दूर है। तीन ट्रेनों की टक्कर के बाद रेलवे ने 51 घंटे में स्टेशन को दोबारा ऑपरेशनल कर दिया था।
नया ट्रैक होने की वजह से ट्रेनों की स्पीड 10 से 15 किमी प्रति घंटा ही रखी गई। रेलवे की सिफारिश पर जांच CBI कर रही है। इसके बाद 10 जून से ये स्टेशन सील था। 29 जून को स्टेशन दोबारा खोल दिया गया। हादसे वाली जगह एक रेलवे क्रॉसिंग है। यहां 24 घंटे RPF के जवान तैनात रहते हैं।
क्रॉसिंग पर कैमरे लग गए हैं। जल्द ही फ्लड लाइट लगाई जानी है। हादसे के एक महीने बाद भी ट्रैक के किनारे मलबा पड़ा है। हादसे के बाद क्रॉसिंग के पास एक स्टॉपर ट्रैक भी बनाया गया है।
छेड़छाड़ न हो सके, इसलिए ट्रैक के स्विच पॉइंट पर ताले लगाए
हम 28 जून को बहनगा बाजार रेलवे स्टेशन गए थे। तब तक स्टेशन सील था। इस दिन रेलवे ने 10 ट्रेनें रद्द कर दी थीं। जिस सिग्नल के सही से काम न करने की वजह से कोरोमंडल एक्सप्रेस लूप लाइन में चली गई थी, उसमें बड़े-बड़े दो ताले लगे हैं। यहां मौजूद रेलवे के एक कर्मचारी ने बताया कि कोई सिग्नल से छेड़छाड़ न कर सके, इसलिए ताले लगाए गए हैं।
स्टेशन मास्टर, जूनियर इंजीनियर समेत 6 लोग CBI की कस्टडी में
रेलमंत्री अश्विनी वैष्णव ने 4 जून को हादसे की CBI जांच की सिफारिश की थी। 10 जून से CBI ने जांच शुरू की। बहनगा बाजार रेलवे स्टेशन के स्टेशन मास्टर एसबी मोहंती समेत कुल 6 लोगों को कस्टडी में ले लिया। हालांकि इनमें से कोई अरेस्ट है या नहीं, CBI ने साफ नहीं किया है।
CBI की कार्रवाई के बाद आमिर खान नाम के जूनियर इंजीनियर का नाम सबसे ज्यादा चर्चा में आया। वे डेढ़ साल से बहनगा बाजार स्टेशन पर सिग्नलिंग का काम देख रहे थे।
आमिर खान के परिवार ने घर छोड़ा, पड़ोसी उन्हें जानते नहीं
बहनगा से तकरीबन 10 किमी दूर सोरो कस्बा है। जूनियर इंजीनियर आमिर खान यहीं किराए के मकान में बीवी और दो बच्चों के साथ रहते थे। परिवार डेढ़ साल से यहां था। CBI ने आमिर को कस्टडी में लेने के बाद मकान सील कर दिया था। उनका परिवार कहां गया, किसी को नहीं पता।
हमने घर के मालिक से बात करने कोशिश की, पर वे बाहर नहीं आए। पड़ोसी भी आमिर के बारे में ज्यादा नहीं जानते। आमिर के घर से कुछ दूर रहने वाले रसानंद पंडा ने बताया कि वे आमिर को पहले नहीं जानते थे। हादसे के बाद उनके बारे में पता चला। वे सिग्नल ऑपरेटर थे, मुझे सिर्फ इतना ही पता है। उन्हें जब हिरासत में लिया गया, तब सोशल मीडिया पर मैंने उनका चेहरा देखा था।
CBI ने स्टेशन के रिकॉर्ड जब्त किए, स्टाफ का मोबाइल भी सीज
CBI की जांच में पता चला कि आमिर पश्चिम बंगाल के रहने वाले हैं। उनके फोन कॉल रिकॉर्ड, सोशल मीडिया अकाउंट और बैंक डिटेल जानकारी जुटाई जा रही है। CBI ने स्टेशन का रिले रूम और पैनल सील कर दिया था। स्टाफ के मोबाइल फोन भी जब्त कर लिए। लॉग बुक और डिजिटल लॉग्स को कब्जे में ले लिया। हालांकि जांच में अब तक कुछ ठोस नहीं निकल पाया है।
विधायक बोले- सिर्फ मुसलमान होने की वजह से किसी को टारगेट करना गलत
सोरो के इस इलाके में सांप्रदायिक तनाव आम बात है। यहां के दो मोहल्ले ज्यादा सेंसिटिव हैं, जिनमें कई बार दंगे हो चुके हैं। हर बड़े त्योहार पर यहां धारा-144 लगाई जाती है। इलाके की डेमोग्राफी समझने के लिए हम सोरो से बीजू जनता दल के विधायक परशुराम धाडा से मिले।
उन्होंने बताया कि सोरो विधानसभा सीट में सोरो म्युनिसिपैलिटी, सोरो ब्लॉक और बहनगा ब्लॉक आता है। इनमें करीब 15 हजार मुस्लिम वोटर हैं। सोरो म्युनिसिपैलिटी में मुस्लिम वोटर्स की संख्या ज्यादा है। इसी इलाके में आमिर रहते हैं।
आमिर के मामले में परशुराम कहते हैं, ‘जांच पूरी होने तक कुछ बोल नहीं सकते। हादसे से दो दिन पहले वहां लाइटनिंग हुई थी। हो सकता है कि इसकी वजह से सिग्नल खराब हुआ हो। लोग प्रोपेगैंडा कर रहे हैं कि वो मुस्लिम है, सिग्नल का जेई था और इस वजह से हादसा हुआ है।’
जिस स्कूल में डेड बॉडी रखीं, उसे तोड़कर ढाई करोड़ में नया स्कूल बनेगा
रेलवे स्टेशन से करीब 500 मीटर दूर बहनगा हाईस्कूल है। इसी स्कूल के हॉल और चार क्लासरूम में हादसे में मारे गए लोगों के शव रखे गए थे। इसके बाद बच्चों ने स्कूल आना छोड़ दिया था। यहां की हेड टीचर प्रमिला मंडल कहती हैं, ‘हादसे के बाद से बच्चे और स्टाफ डरा हुआ था।’
हमने देखा कि स्कूल का एक हिस्सा तोड़ दिया गया है। स्कूल की वाइस चेयरमैन गीतांजलि साहू ने बताया कि पहली से आठवीं तक की क्लास तोड़ दी है। इन्हें बनाने का काम जल्द शुरू होगा। बिल्डिंग को तोड़ने से पहले यहां पूजा-पाठ और शुद्धिकरण भी करवाया गया था।’
हॉस्पिटल के लिए दो करोड़ रुपए, क्रॉसिंग पर फ्लाईओवर ब्रिज बनेगा
बहनगा पंचायत समिति के अध्यक्ष विश्वनाथ मिश्र कहते हैं कि 'गांव में हॉस्पिटल बनाने के लिए 2 करोड़ रुपए देने का ऐलान हुआ है। 21 जून को रेल मंत्री ने सांसद निधि और रेलवे फंड से 1-1 करोड़ रुपए देने की बात कही थी। राज्य सरकार यहां फ्लाईओवर ब्रिज भी बनवाने वाली है।'
बालासोर के मेडिकल हॉस्पिटल, सबसे पहले यहीं के डॉक्टर मौके पर पहुंचे थे
बालासोर के फकीर मोहन मेडिकल कॉलेज के डॉक्टर हादसे के सिर्फ आधे घंटे बाद स्पॉट पर पहुंच गए थे। सबसे ज्यादा घायल यहीं एडमिट थे। सबसे ज्यादा डेडबॉडीज भी यहीं रखी गई थीं। अब यहां हादसे में घायल हुआ कोई व्यक्ति एडमिट नहीं है। यात्रियों के परिवारों के लिए बना वेलकम सेंटर बंद हो चुका है।
हॉस्पिटल की रजिस्ट्रार (एडमिनिस्ट्रेशन) मनोरमा भुइयान सिलसिलेवार तरीके से बताती हैं कि 2 जून को क्या हुआ था…
हॉस्पिटल ने तीन फेज में ऑपरेशन पूरा किया, बसों से इंटर्न और स्टाफ को भेजा
’हमने इस हादसे को तीन फेज में संभाला। साइट मैनेजमेंट, हेल्थ फैसिलिटी और रिहैबिलिटेशन। 2 जून की शाम हादसे की खबर मिलते ही करीब 35 मिनट में हमारे क्लीनिकल सुपरिन्टेंडेंट दो बसों में इंटर्न स्टूडेंट और स्टाफ के साथ पहुंच गए। एक मिनी हॉस्पिटल बनाया और इलाज शुरू कर दिया। गंभीर घायलों को पास के तीन हॉस्पिटल्स सोरो, खंतापाड़ा और गोपालपुर सीएचसी के अलावा बालासोर मेडिकल कॉलेज भेजा।'
‘हमने एक वॉट्सऐप ग्रुप बनाया। इसमें हेल्थ सेक्रेटरी, डायरेक्टर मेडिकल एजुकेशन, डायरेक्टर हेल्थ सर्विस, रेवेन्यू डिविजनल कमिश्नर, जिला कलेक्टर, एसपी और हॉस्पिटल के डीन को जोड़ा गया। मैं इसकी एडमिन थी। इससे बहुत फायदा हुआ।
हमें ज्यादा डॉक्टर, एंबुलेंस और रेस्क्यू टीम चाहिए थी। हमने ग्रुप में ये बात लिखी, तुरंत आसपास के जिलों से डॉक्टर, स्टाफ और एंबुलेंस को भेजा गया। एक ग्रीन कॉरिडोर बनाया, ताकि गाड़ियों का स्मूथ मूवमेंट हो सके। शाम 7:35 बजे हमने पहला पेशेंट रिसीव किया।’
चपरासी, माली, क्लीनर और गार्ड को भी मदद के लिए लगाया
मनोरमा भुइयान बताती हैं, ‘कुछ सोचने या तैयारी का समय नहीं था। हमने हॉस्पिटल में सभी को अलर्ट कर दिया। आसपास के लोग, सिविक बॉडी और स्वयंसेवकों की एक टीम ब्लड डोनेशन के लिए पहुंच चुकी थी। सिर्फ आधे घंटे में हमने 700 यूनिट ब्लड जमा कर लिया था। सिर्फ मेडिकल स्टाफ ही नहीं, बल्कि हॉस्पिटल के गार्ड, चपरासी, जनरेटर चलाने वाले, सफाईकर्मी, ड्राइवरों, नर्सिंग स्टाफ, फैकल्टी मेंबर को भी एक्टिव कर दिया।’
घायलों के लिए बनाया 180 किलोमीटर का ग्रीन कॉरिडोर
मनोरमा भुइयान आगे बताती हैं, ‘रात करीब 9 बजे तक हमें पूरे जिले में 950 से ज्यादा और इस हॉस्पिटल में 400 से ज्यादा पेशेंट मिल चुके थे। 165 सीरियस पेशेंट को कटक और भुवनेश्वर शिफ्ट करवाया। इसके लिए 180 किलोमीटर का ग्रीन कॉरिडोर तैयार किया गया। इसमें सिर्फ एंबुलेंस को आने-जाने की इजाजत थी।
रास्ते में भद्रक पड़ता है, हमने वहां भी कई लोगों को शिफ्ट किया। अपने जिले से 90 और बाहर के 10 जिलों से 108 एंबुलेंस मंगाई गई। इससे कई लोगों की जान बचाई जा सकी।’
बालासोर में बिना रुके हुए 137 ऑपरेशन
मनोरमा ने आगे बताया कि ‘7:45 तक ऑपरेशन थिएटर शुरू कर दिया गया था। 19 डॉक्टर्स की टीम तीन ऑपरेशन थिएटरों में सुबह 4 बजे तक लगातार ऑपरेशन करती रही। सर्जरी डिपार्टमेंट में 84 और आर्थोपेडिक डिपार्टमेंट में 53 ऑपरेशन किए गए। हॉस्पिटल में हर मूवमेंट सही रहे, इसके लिए एक सीनियर IAS अफसर को जिम्मेदारी दी गई।’
‘मरीजों की संख्या बढ़ी तो हमने हॉस्पिटल के बाहर ऑडिटोरियम में एक मिनी हॉस्पिटल तैयार किया। इसमें कम जख्मी लोगों का इलाज चलता रहा। प्राइवेट हॉस्पिटल्स के डॉक्टर्स को ट्रीटमेंट में लगाया गया। हॉस्पिटल से 195 पेशेंट रेफर किए गए थे। इनमें से सीरियस चल रहे 4 पेशेंट की मौत हुई है। इसके अलावा हॉस्पिटल में 190 से ज्यादा डेड बॉडी लाई गई थीं। अब तक कुल 292 लोगों की मौत हुई है।’
स्कूल में रखीं डेडबॉडीज का रात भर पोस्टमॉर्टम
मनोरमा कहती हैं, ‘डेडबॉडीज को मैनेज करना बड़ी चुनौती थी। शुरुआत में हमने शवों को बहनगा हाईस्कूल में रखा। रातभर में हमने 40 से ज्यादा शवों का पोस्टमॉर्टम किया। एक दिन बाद शव खराब होने लगे तो उन्हें NOCCI बिजनेस पार्क में बने एसी हॉल में शिफ्ट करवाया।’
रेस्क्यू करने वाले NDRF जवानों को डरावने सपने आने लगे
मनोरमा कहती हैं, ‘रेस्क्यू ऑपरेशन से जुड़े NDRF और ODRF के जवानों की काउंसलिंग करनी पड़ी। इतनी डेडबॉडीज और ब्लड देखने से उन पर बुरा असर पड़ा था। उन्हें डरावने सपने आ रहे थे। हमने अलग से डॉक्टर्स लगाकर उनकी काउंसलिंग करवाई।’
कोरोमंडल एक्सप्रेस में वैसी ही भीड़, स्टाफ भी वही
हादसे में शालीमार स्टेशन से चेन्नई जाने वाली कोरोमंडल एक्सप्रेस की 5 जनरल बोगी को सबसे ज्यादा नुकसान हुआ था। मरने वाले भी ज्यादातर इसी ट्रेन में सवार थे। हमने बालासोर से भुवनेश्वर का सफर शुरू किया। गार्ड के केबिन के पास की जनरल बोगी में घुसे। 100 की सिटिंग कैपेसिटी पर अंदर दो सौ से ज्यादा लोग थे। 100 से ज्यादा पुरुष, महिलाएं, बच्चे कॉरिडोर में बैठे थे। टॉयलेट के पास ही 20 से ज्यादा लोग खड़े थे। भीड़ इतनी कि निकल पाना भी मुश्किल।
बालासोर में RPF के अधिकारी ने बताया कि पीक टाइम में एक बोगी में 500 से ज्यादा लोग सफर करते हैं। हमने लोगों से पूछा कि इस ट्रेन में सफर करते हुए उन्हें डर तो नहीं लग रहा। चेन्नई जा रहे इरफान खान कहते हैं, ‘ऐसे हादसे बार- बार नहीं होते, इसलिए डर नहीं लग रहा। बिहार के जनार्दन महतो भी यही बात कहते हैं।
चाय बेचने वाले लोग, जो हादसे के दिन ट्रेन में नहीं थे…
निशिकांत 15 साल से कोरोमंडल एक्सप्रेस में चाय बेच रहे हैं। वे कहते हैं कि ‘ नसीब अच्छा था कि उस दिन मैं डाउन ट्रेन में था। इसलिए बच गया। हादसे में मारे गए लोगों में हमारी टीम के भी 5 लोग थे। दो के शव मिले और तीन अब भी लापता हैं।’
ट्रेन में पानी बेच रहे सुरजीत उस दिन छुट्टी पर थे। वे कहते हैं, ‘ट्रेन में कुछ नहीं बदला। सब पहले जैसा ही है।’
हादसे में मामा की मौत, उसी ट्रेन से चेन्नई जा रहे
आगे बढ़ने पर हमें ओडिशा के रहने वाले अर्जुन प्रधान मिले। उन्होंने बताया कि उस हादसे में मेरे मामा की मौत हो गई। कोई मुआवजा नहीं मिला। उनकी तीन बेटियां हैं। उनका परिवार चलता रहे, इसलिए काम करने मैं चेन्नई जा रहा हूं।
.......................................................
बालासोर हादसे से जुड़ी ये ग्राउंड रिपोर्ट भी पढ़िए...
25 दिन से ज्यादा का इंतजार, अपनों की डेडबॉडी नहीं मिल रही 
बालासोर हादसे में कुल 292 मौतें हुई हैं। कोई काम पर निकला था, कोई बहन की शादी में आ रहा था। किसी की शादी होने वाली थी। अब उनके अंतिम संस्कार की तैयारी है, पर डेडबॉडी नहीं मिल रही। 25 से ज्यादा दिन हो गए परिवार वाले इंतजाम में हैं। भुवनेश्वर एम्स के कैंपस में तीन कंटेनर खड़े हैं। इनमें करीब 60 बॉडी प्रिजर्व करके रखी हुई हैं।
पढ़िए पूरी खबर...